b'\n_START_ARTICLE_\nTemna snov\n_START_PARAGRAPH_\nT\xc3\xa8mna sn\xc3\xb3v je domnevna vrsta snovi, ki je ni mo\xc4\x8d zaznati po njenem oddanem sevanju. O njenem obstoju se sklepa na podlagi njenih gravitacijskih vplivov na vidno snov, kot so zvezde in galaksije, sevanje in celotno zgradbo Vesolja. Ocene koli\xc4\x8dine snovi v Vesolju s pomo\xc4\x8djo gravitacijskih vplivov dosledno ka\xc5\xbeejo na to, da je te nevidne snovi veliko ve\xc4\x8d od neposredno vidne. Poleg tega obstoj temne snovi razre\xc5\xa1uje ve\xc4\x8d neskladnosti v teoriji prapoka in tvorbe velikih struktur v Vesolju._NEWLINE_Verjetno je v Vesolju ve\xc4\x8dina snovi v tej obliki. Dolo\xc4\x8devanje narave temne snovi je znano tudi kot problem temne snovi oziroma kot problem manjkajo\xc4\x8de mase. Ker temne snovi neposredno niso zaznali, predstavlja enega najpomembnej\xc5\xa1ih odprtih problemov v sodobni astrofiziki.'